ઝાલાવાડમાં સ્ત્રી-પુરૂષના રેશિયામાં મોટો તફાવત જોવા મળી રહ્યો છે. ૧ હજાર યુવકોએ ૯૦૦ની આસપાસ યુવતિઓ હોવાથી અનેક લોકોને લગ્ન વગર વાંઢા રહેવાનો ઘાટ સર્જાયો છે. સુરેન્દ્રનગર જિલ્લામાં લગ્ન લાયક યુવકોને યુવતિ ન મળતી હોવાની બુમરાણો ઉઠી છે. બીજીતરફ લગ્નની લાલચ આપીને વિશ્વાસઘાત કરતી ટોળકી સક્રિય થઈ છે ત્યારે વઢવાણ પોલીસે લગ્નની લાલચ આપી લૂંટ કરતી ટોળકીનો પર્દાફાશ કર્યો છે. સુરેન્દ્રનગર જિલ્લામાં આવી ફરિયાદો ઉઠતા જિલ્લા પોલીસ વડા મનિંદરસિંહ પવાર અને ડી.વાય.એસ.પી. એ. બી. વાણંદે માર્ગદર્શન અને સૂચનો આપી કડક કાર્યવાહીની તાકીદ કરી હતી ત્યારે વઢવાણ પી.એસ.આઈ. હિતેષકુમાર જેઠીને વઢવાણ શહેરમાં એક ટોળકીએ લગ્નની લાલચ આપી છેતરપિંડી કર્યા હોવાની માહિતી મળી હતી. આથી વઢવાણ પોલીસે વઢવાણ સતવારા પરામાં રહેતા શામજીભાઈ કરશનભાઈ મકવાણાના ઘરે જઈ, ફરિયાદ નોંધી કાર્યવાહી હાથ ધરી હતી. આ ઉપરાંત રૂ. ૧.૨૦ લાખ જેટલી રકમ લગ્ન વાંચ્છુક પરિવાર પાસેથી પડાવીને લગ્ન કરાવી, નાસી છૂટેલી યુવતિ અને શખ્સો સામે પોલીસ ફરિયાદ નોંધાતા ચકચાર ફેલાઈ છે.